Aleksandrovas (miestas)

Aleksandrovas () – miestas Rusijoje, Vladimiro srityje, 111 km į šiaurės rytus nuo Maskvos, prie Serajos upės (Kliazmos baseinas). Rajono centras. Turi du priemiesčius – Struniną ir Karabanovą. Yra vietinis oro uostas, stotis prie Maskvos-Jaroslavlio geležinkelio.

Elektrotechnikos, chemijos, tekstilės, maisto pramonė. Veikia dailės, Marinos Cvetajevos meno muziejai.

Paveldas 

Miestas žymus savo paveldu, kartais įtraukiamas į Rusijos Aukso žiedą. Yra šventyklų kompleksas (buv. Aleksandrovo kremlius), kurį sudaro Švč. Trejybės soboras (1513 m.), 3 cerkvės (XVI a.), Dangun Ėmimo vienuolynas (XVII a.).

Istorija 

Miestas rašytiniuose šaltiniuose minimas nuo 1434 m., vadintas Aleksandrovo Sloboda. 1564–1572 m. buvo Ivano Rūsčiojo rezidencija (pastatytas kremlius), opričninos centras. 1578 m. buvo įkurta viena pirmųjų Rusijos spaustuvių. Miesto teisės suteiktos 1778 m.

Šaltiniai 

Vladimiro srities miestai